Efter et par gode dage uden regn og besøg af solen vender det danske sommervejr tilbage med risiko for skybrud og kraftig torden.

Måske troede du lige, at sensommeren var ved at melde sin ankomst efter en par tørre dage og udsigt til sol. Men bare rolig, alt er, som det plejer - regnen kommer til at vælte ned igen i aften. Det er de nedslående udsigter fra Danmarks Meteorologiske Institut, der varsler om voldsomt vejr over hele Jylland og Fyn senere i dag. Fra klokken 17.00 i eftermiddag og til klokken 01.00 forventer DMI mellem 15 og 25 mm regn på 30 min samt risiko for kraftig torden. Torden medfører fare for lynbrande, risiko for nedbrud af elektriske systemer, risiko for mange fejlalarmer fra automatiske anlæg. Skybrud medfører fare for oversvømmelse af lavtliggende områder, oversvømmelse af kældre, vand på kørebaner og i viadukter (akvaplaning), nedsat sigtbarhed. Business as usual vil nogle måske sige.